**Ah, cerut-am de la zodii**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ah, cerut-am de la zodii,

De l-al sorţii mele faur,

Dulcii sânului tău rodii

Ş-al tău cap scăldat în aur.

Ş-ale tale mâni de ceară,

Fruntea-mi rece să dezmierzi,

Faţa albă-n părul galben

Şi îndărătnici ochii verzi.

Ş-astăzi tu de bunăvoie

Fericită-n braţe cazi-mi;

Capul tău scăldat în aur

De-al meu umăr tu îl rezemi.

Astăzi tu de bună voie

Îmi întinzi dulcea ta gură:

Soarta mi le-a dat pe toate

Cu asupra de măsură.